**הנרי אוחיון** (17 ביוני 1934 – 27 באוקטובר 2023) היה רוכב אופניים ישראלי, 6 פעמים אלוף ישראל במרוץ אופני כביש (1959, 1961–1965) שהשתתף באולימפיאדת רומא (1960) במסגרת משלחת ישראל.

ביוגרפיה
--------

אוחיון נולד במשפחה בת תשעה ילדים וגדל בעיר אספי שבמרוקו. במשפחה בת תשעה ילדים. לאביו הייתה חנות מכולת. אהב לרכב על אופניים מילדות, אולם הצליח לרכוש אופניים מקצועיים רק בגיל 16.
במרוקו הצטרף ל"קלאב", הקבוצה המקצוענית לרכיבת אופניים ובגיל 21 החל לנצח תחרויות משמעותיות ולשבור שיאים.
המאמן שלו, פרנסיס ארמן, זיהה את הפוטנציאל שלו והמליץ לו להמשיך את הקריירה הספורטיבית בצרפת, אולם עקב עצמאותה של מרוקו מצרפת והחמרת מצבם של היהודים במרוקו החליט לעלות לישראל, שאליה עלו כבר אחותו הגדולה ושני אחים.

הוא עלה לישראל עם הוריו דרך צרפת באוקטובר 1956.. המשפחה השתקעה בשכונת גבעת ציון באשקלון.
את אופניו, ששלח במכולה, קיבל לאחר כחודשיים ואז חזר להתאמן והתחרה במסגרת קבוצת הפועל אשקלון, ביחד עם שני אחיו הצעירים ממנו, ויקטור ומאיר, אף הם אלופי ישראל במרוץ אופני כביש.

בשנת 1959 זכה אוחיון בפעם הראשונה בקריירה שלו באליפות ישראל ברכיבת אופני כביש מתל אביב לחיפה (100 ק"מ) בתוצאה של 2:43:53 שעות, לפני אחיו ויקטור (2:46:20 שעות) ויצחק בן דוד (2:46:21 שעות).

באולימפיאדת רומא (1960) השתתף אוחיון במרוץ הכביש יחד עם חברו לאגודה, יצחק בן דוד, אלוף ישראל באותה שנה. המרוץ התקיים בחום של 38º צלזיוס למרחק של 175.38 ק"מ (12 הקפות של 14.615 ק"מ). אוחיון החל את המרוץ בצורה טובה והתמקם במרכז הדבוקה, אולם בהמשך המרוץ היה מעורב בתאונה עם רוכב מפקיסטן, שניסה לעקוף אותו תוך כדי פנייה, ההתנגשות הייתה בלתי נמנעת, והוא נפצע ברגל והכידון התעקם. הוא לא הצליח להתגבר על הפיגור שצבר ופרש מהמרוץ. גם יצחק בן דוד לא סיים את המרוץ, לאחר שמשקפיו נפלו, והוא רכב בכיוון ההפוך, כדי למצאם ונפסל על ידי שופטי המרוץ. 142 רוכבים מ-42 מדינות השתתפו במירוץ, ורק כמחצית מהם סיימו את המרוץ.

בין השנים 1965–1961 זכה אוחיון 5 פעמים ברציפות באליפות ישראל ברכיבת אופני כביש.

בשנת 1968 פרש אוחיון מהשתתפות בתחרויות ברכיבת אופני כביש.
אוחיון המשיך להשתתף בתחרויות אופניים כחובב וזכה בפרסים. בשנת 2013 השתתף בפעם האחרונה במירוץ אליפות ישראל, בגיל 79.
למרות היריבות הספורטיבית בין אוחיון ליצחק בן דוד, התפתחה ידידות. כאשר אוחיון אף העניק לבן דוד הלוואה כספית לצורך פתיחת מוסך. בשנת 2005 הקדיש חנוך מרמרי לאוחיון את פרק 15 בספרו "על האופניים". בעקבות כך החליטו ראשי רשת חנויות האופניים "רוזן את מינץ" לתרום לאוחיון ציוד רכיבה מקצועי חדש.

בשנת 2010 קיבל אוחיון מידיו של יושב ראש הכנסת, רובי ריבלין, גביע הוקרה על תרומתו הרבה לספורט בישראל.

אוחיון הוציא לאור ספר אוטוביוגרפי בשם "גלגלי החיים".

אוחיון נפטר ב-27 באוקטובר 2023 בגיל 89.
הותיר אחריו ילדים ונכדים.

אופניו של אוחיון (של חברת ברטין הצרפתית) מוצגות במוזיאון האופניים במושב חרב לאת שבעמק חפר.

לקריאה נוספת
------------

* חנוך מרמרי, **על האופניים**, עם עובד, 2005

קישורים חיצוניים
----------------

* הנרי אוחיון, באתר olympedia.org
* אופניים - האדם, המכונה והרוח - הספר
* עזרא שהרבני, רוכבי האופניים מוקירים את הנרי אוחיון, באתר bikepanel,‏ 8 באוקטובר 2013
* דני בורשבסקי, איך רכב הנרי אוחיון כנגד כל הסיכויים ברומא 1960?, באתר "שוונג", 25 ביולי 2016

הערות שוליים
------------

1. ↑  משה טרסי, אלוף שהגיע מן המעברה, מעריב, 1 בספטמבר 1957
2. ↑  מרוץ השרון באופניים, דבר, 28 באוקטובר 1956
3. ↑  האוחיונים חזרו - וניצחו, מעריב, 7 במרץ 1965
4. ↑  הנרי אוחיון ראשון באליפות המדינה באופניים, דבר, 1 בנובמבר 1959
5. ↑  Henry Ohayon, באתר Olympedia
6. ↑  הנרי אוחיון אלוף באופניים, דבר, 31 בדצמבר 1961
7. ↑  הנרי אוחיון אלוף באופניים, דבר, 3 בפברואר 1963
8. ↑  ר. אריה, 7 פעמים אלוף ישראל באופניים - פורש מפעילות, מעריב, 26 בדצמבר 1968
9. 1 2  עזרא שהרבני, רוכבי האופניים מוקירים את הנרי אוחיון + עדותה של יעל בן דוד, בתו של יצחק בן דוד, באתר Bikepanel‏, 8 באוקטובר 2013
10. ↑  אלי לוי, גם בכנסת מעריכים את הנרי אוחיון מאשקלון, באתר mynet (כפי שנשמר בארכיון האינטרנט), 7 ביולי 2010
11. ↑  הנרי אוחיון, גלגלי החיים, באתר סימניה
12. ↑  אסי ממן, ‏רוכב האופניים הנרי אוחיון ז"ל הלך לעולמו, באתר ONE‏, 27 באוקטובר 2023

|  משלחת ישראל לאולימפיאדת רומא (1960)  |
| --- |
| מרוץ אופני כביש **מרוץ אופני כביש** | הנרי אוחיון • יצחק בן דוד |
| אתלטיקה **אתלטיקה** | אילנה אדיר • גדעון אריאל • עמוס גרודז'ינובסקי • אילה חצרוני • ברוך פיינברג • יאיר פנטילט • דוד קושניר • אילנה קרשיק |
| הרמת משקולות **הרמת משקולות** | גזי כהן • אדוארד מרון |
| התעמלות **התעמלות מכשירים** | רות אבלס • ראלי בן-יהודה • מרים קארה |
| סיף **סיף** | דוד ואן-חלדר • מיכאל רון |
| קליעה **קליעה** | רפאל פלס • חנן קריסטל |
| שחייה **שחייה** | עמירם טראובר • יצחק לוריא • יורם שניידר • גרשון שפע |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007385530405171
* VIAF: 8910151965391000470001
* WorldCat: viaf-8910151965391000470001

 |